text: Naboer til ulovligt fyrværkerilager håber på hårdere straffe
  21 december 2015 kl. 15.39
  Flere af naboerne til det store lager med farligt fyrværkeri der blev fundet ved Jels, er enige med Dansk Folkeparti, der ønsker skærpede straffe.
  To af de naboer der bor tæt ved den ejendom hvor en 40-årig mand opbevarede store mængder kanonslag og krysantemumbomber, er i dag fortsat rystet over fundet af det godt 5 ton fyrværkeri.
  Flere af de lokale er godt klar over, at den 40-årige nu varetægtsfængslede mand tidligere er blevet straffet, for at være i besiddelse af ulovligt fyrværkeri. Derfor erklærer de sig nu også enige med Dansk Folkeparti, der vil gå til Justitsministeren og kræve at lovgivningen, den bliver skærpet.
  -Det er for farligt, det er jo ikke kun de folk, der har det liggende, det er også alle dem omkring, det kan gå ud over, siger en af naboerne Karl Erik Pedersen til TV SYD.
  
  